A BIZOTTSÁG HATÁROZATA
(2007. február 8.)
az 51/2006/EK tanácsi rendelet IIA. mellékletével összhangban Hollandia és az Egyesült Királyság számára a fokozott megfigyelési programok keretében halászattal eltölthető három többletnap biztosításáról
(az értesítés a C(2007) 365. számú dokumentummal történt)
(Csak a holland és angol nyelvű szöveg hiteles)
(2007/88/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a bizonyos halállományokra és halállomány-csoportokra vonatkozó, halfogási korlátozások alá tartozó vizeken tartózkodó közösségi hajókon és a közösségi vizeken alkalmazandó halászati lehetőségeknek és kapcsolódó feltételeknek a 2006. évre történő meghatározásáról szóló, 2005. december 22-i 51/2006/EK tanácsi rendeletre (1) és különösen annak IIA. melléklete 11. pontjára,
a halászati tudományos, műszaki és gazdasági bizottsággal folytatott konzultációt követően,
mivel:
(1)
Az 51/2006/EK rendelet IIA. mellékletének 8.2. pontja meghatározza azoknak a napoknak az évenkénti maximális számát, amelyeken az adott melléklet 4. pontjában említett halászfelszerelések valamelyikét szállító közösségi hajó bármelyik, a melléklet 2. pontjában meghatározott területen tartózkodhat.
(2)
A IIA. melléklet 11. pontja lehetővé teszi a Bizottság számára, hogy - a tudósok és a halászati ágazat közötti partnerség keretében végzett fokozott megfigyelési program alapján - három olyan többletnapot osszon ki a tagállamoknak, amelyen az adott melléklet 4. pontjában említett valamelyik halászfelszerelést szállító hajó egy adott területen tartózkodhat.
(3)
Hollandia és az Egyesült Királyság benyújtotta a tudósok és a halászati ágazat közötti partnerség keretében megvalósítandó fokozott megfigyelési programját.
(4)
A javasolt programok alapján Hollandia és az Egyesült Királyság számára a 2006. február 1-je és 2007. január 31-e közötti időszakban 3-3 többletnapot kell biztosítani a fokozott megfigyelési programokban részt vevő hajóik vonatkozásában.
(5)
Az e határozatban előírt intézkedések összhangban vannak a Halászati és Akvakultúra-ágazati Bizottság véleményével,
ELFOGADTA EZT A HATÁROZATOT:
1. cikk
Az 51/2006/EK rendelet IIA. mellékletének 4. pontjában említett halászfelszerelések valamelyikét szállító hajók tekintetében a IIA. mellékletnek 8.2. pontjában meghatározott napok maximális száma a Hollandia vagy az Egyesült Királyság lobogója alatt közlekedő, és a melléklet 11.1. pontjában említett fokozott megfigyelési programokban részt vevő hajók esetében további három nappal bővül.
2. cikk
(1) E határozatnak az Európai Unió Hivatalos Lapjában való közzételétől számított hét napon belül, Hollandia és az Egyesült Királyság benyújtja a Bizottságnak a fokozott megfigyelési programok keretében mintavételre kijelölt hajók teljes jegyzékét.
(2) Kizárólag a mintavételi tervekben kijelölt, és a 2006. évi fokozott megfigyelési programokban végig részt vevő hajók részesülnek az 1. cikkben meghatározott többletnapokból.
3. cikk
Két hónappal a 2006. évre benyújtott fokozott megfigyelési programok végrehajtása után Hollandia és az Egyesült Királyság jelentést készít a Bizottság számára a programok keretében az érintett fajok és területek tekintetében elért eredményekről.
4. cikk
E határozatnak a Holland Királyság, valamint Nagy-Britannia és Észak-Írország Egyesült Királysága a címzettje.
Kelt Brüsszelben, 2007. február 8-án.